Komisijas dienestu darba dokuments - Pavaddokuments Priekšlikums Eiropas Parlamenta un Padomes regula ar ko nosaka Kopienas procedūras farmakoloģiski aktīvo vielu atlieku daudzumu noteikšanai dzīvnieku izcelsmes produktos un atceļ Regulu (EEK) Nr. 2377/90 - Ietekmes novērtējuma kopsavilkums {COM(2007) 194 galīgā redakcija} {SEC(2007) 484} /* SEC/2007/0485 galīgā redakcija */





[pic] | EIROPAS KOPIENU KOMISIJA | Briselē, 17.4.2007 SEK(2007) 485 KOMISIJAS DIENESTU DARBA DOKUMENTS Pavaddokuments Priekšlikums EIROPAS PARLAMENTA UN PADOMES REGULA ar ko nosaka Kopienas procedūras farmakoloģiski aktīvo vielu atlieku daudzumu noteikšanai dzīvnieku izcelsmes produktos un atceļ Regulu (EEK) Nr. 2377/90 IETEKMES NOVĒRTĒJUMA KOPSAVILKUMS {COM(2007) 194 galīgā redakcija} {SEC(2007) 484} Atbildīgais ĢD: Uzņēmējdarbības un rūpniecības ĢD Citi iesaistītie dienesti: Veselības un patērētāju tiesību aizsardzības ĢD Norāde uz darba kārtības plānošanu vai darba programmu: nav Kopsavilkums Šajā ietekmes novērtējuma ziņojumā ir sniegts sīks pārskats par Eiropas Komisijas paredzētajiem politikas risinājumiem, lai uzlabotu saskaņoto normatīvo sistēmu attiecībā uz veterināro zāļu atliekām dzīvnieku izcelsmes pārtikas produktos. Šis dokuments ir jālasa kopā ar priekšlikumu Eiropas Parlamenta un Padomes regulai, ar ko nosaka Kopienas procedūras farmakoloģiski aktīvo vielu atlieku daudzumu noteikšanai dzīvnieku izcelsmes produktos un atceļ Regulu (EEK) Nr. 2377/90, un tam pievienoto tiesību akta finanšu pārskatu. Ietekmes novērtējumā ir izklāstīta priekšlikuma priekšvēsture un ir izanalizēti visi iespējamie tiesību aktu risinājumi, kā arī no tiem izrietošā iespējamā ietekme. Īstenojot spēkā esošos tiesību aktus attiecībā uz maksimāli pieļaujamajiem atlieku daudzumiem, ir iezīmējušās atsevišķas problēmas. 1. Veterināro zāļu pieejamība ir samazinājusies tiktāl, ka tas nelabvēlīgi ietekmē sabiedrības veselību un dzīvnieku veselību un labturību sakarā ar 2. tādu vielu aizliegšanu, kas daudzus gadus tika izmantotas visām produktīvajām sugām, 3. pieteikumu trūkumu jaunu atļauju saņemšanai, jo zinātnisko datu iegūšanas prasības nozarei rada lielas izmaksas. 4. Starptautiskos standartus, ko atbalsta ES, Kopienas tiesību aktos var iekļaut tikai tad, ja Eiropas Zāļu aģentūra ir sniegusi jaunu zinātnisko izvērtējumu. 5. Dalībvalstu kontroles dienestiem nav atsauces vērtību jo īpaši attiecībā uz vielām, kuras konstatētas pārtikā no trešām valstīm. Šādos gadījumos kontroles iestādēm ir grūti izvērtēt šo vielu atbilstību, un neviena Eiropas Savienībā spēkā esošā procedūra neļauj izmantot zinātnisko izvērtējumu, kura rezultātā tiktu iegūti saskaņoti atlieku daudzumi un tiktu noteikti kontroles pasākumi. 6. Spēkā esošie tiesību akti ir diezgan neskaidri. Veterinārārstiem un par kontroli atbildīgajiem speciālistiem ir grūtības noteikt tiesisko stāvokli galvenokārt dažādo pielikumu dēļ, ar kuriem vielas tiek sadalītas pa kategorijām pēc to iespējamā izmantojuma. Konkrētie priekšlikuma mērķi ir šādi: - uzlabot sabiedrības veselības, kā arī dzīvnieku veselības un labturības līmeni, palielinot veterināro zāļu pieejamību visiem produktīvajiem dzīvniekiem; - vienkāršot spēkā esošos tiesību aktus; - sniegt skaidras atsauces vērtības saistībā ar farmakoloģiski aktīvo vielu kontroli pārtikas produktos; - nodrošināt atbilstību starptautiskajiem standartiem. Galvenie ietekmes novērtējumā aplūkotie politikas risinājumi ir šādi: - saglabāt pašreizējo tiesisko regulējumu; - pārskatīt spēkā esošo regulējumu, iekļaujot konkrētas tiesību normas un grozot spēkā esošos noteikumus, lai ņemtu vērā konkrētos mērķus; - spēkā esošos tiesību aktus aizstāt ar pamatnostādnēm. Saglabājot pašreizējo tiesisko regulējumu, netiktu risinātas pastāvošās problēmas, kas saistītas ar veterināro zāļu pieejamību. Arī turpmāk saglabātos esošā prakse – izmantot viena atlieku daudzuma ekstrapolāciju uz dažādiem audiem un sugām tikai ierobežotā apjomā. Netiktu veicināta starptautisko standartu ievērošana, jo spēkā esošie tiesību akti paredz jauna zinātniskā izvērtējuma nepieciešamību. Turklāt saglabātos kontroles jomā novērojamais saskaņojuma trūkums, jo tā kā nav skaidra zinātniskā pamatojuma, kontroles līmenis dažādās dalībvalstīs atšķiras. Joprojām saglabātos tiesību aktu neskaidrais formulējums, un arī turpmāk būtu sastopami to kļūdainas piemērošanas gadījumi. Pārskatīšana piedāvā iespēju vidējā termiņā un ilgtermiņā novērst pastāvošo veterināro zāļu deficītu, izveidojot skaidru tiesisko pamatu viena atlieku daudzuma attiecināšanai arī uz citiem audiem un sugām. Eiropas Savienības atbalstītos starptautiskos standartus varētu tieši iekļaut Eiropas Savienības tiesību aktos. Turklāt pārtikas rūpniecības nozarei un trešām valstīm būtu skaidra, uz zinātnisko pamatojumu balstīta Eiropas Savienības atsauces vērtība attiecībā uz to vielu atliekām, kuras nav paredzētas izmantošanai veterinārajās zālēs Kopienā. Visbeidzot, pārskatot spēkā esošos tiesību aktus, būtu iespējams panākt lielāku skaidrību, jo īpaši izveidojot vienu kopīgu vielu sarakstu, kurā tās būtu klasificētas pa kategorijām. Tādējādi uzlabotos standartu ievērošana. Kopumā samazinātos administratīvais slogs. Iespēja spēkā esošos tiesību aktus aizstāt ar pamatnostādnēm apdraudētu sabiedrības veselību. Iekšējā tirgus liberalizācija un atšķirīgu pārtikas nekaitīguma līmeņu pastāvēšana varētu izraisīt krīzi patērētāju uzticēšanās jomā un radīt lielus ekonomiskos zaudējumus. Savukārt pašregulējuma rezultātā samazinātos administratīvais slogs, taču šo sasniegumu izlīdzinātu izpildes mehānismi, kas jāizveido atbilstoši šādai sistēmai. Šo iespējamo risinājumu izvērtēšana liecina par to, ka 2. variants ir risinājums, kas lielā mērā atbilst Komisijas izvirzītajiem mērķiem.